Napoleón III Bonaparte

Carlos Lluis Napoleón Bonaparte (20 d'abril de 1808, París – 9 de jeneru de 1873, Chislehurst) fue l'únicu presidenti dela Segunda Repúbrica Francesa (1848-1852) i, endispués, emperaol delos francesis entri 1852 i 1870 baxu el nombri de Napoleón III, siendo l'últimu monarca de Francia.
Iju de Luis I i de Ortensia de Beauharnais, ija dela emperatriz Josefina, tuvu nacencina nel senu dela Casa de Bonaparte. Por mor del su parentescu con Napoleón Bonaparte, se convirtió nel ijuelu legítimu delos derechus dinásticus tras las muertis sucesivas del su germanu mayol i Napoleón II.
La su filosofía política era un mezcli de romanticismu, de liberalismu autoritariu i de socialismu utópicu, inque nelos últimus añus fue ensigni defensol del tradicionalismu i dela civilización católica. Quisu senifical un arreglu frenti al anticlericalismu i el ateísmu dela Revolución francesa. Tuvu una política d'espansión dela civilización clásica que, nela su opinión, Francia representaba, frenti al surgimientu d'Alemaña i Estaus Uníus, potencias emergentis de tipu protestanti.

 Primerus añus 
Luis Napoleón Bonaparte tuvu nacencia en Burdeus. El su pairi fue Luis Bonaparte, rei d'Olanda, germanu más nuevu de Napoleón I, i la su mairi Ortensia de Beauharnais, polo tantu, la su carrera política fue construía sobri el jechu de qu'era familiar (sobrinu) de Napoleón I.
Endipués del amancorneu final de Napoleón I i la su deposición en 1815 i la restauración dela monarquía delos Borbonis en Francia, por lei del 1 de jeneru de 1816, desterrun a tós los Bonaparte del territoriu francés. La reina Ortensia s'essilió en Suiça colos sus ijus i compró, en 1817, el castillu d'Arenenberg (Suiça), qu'asomaba al lagu de Constanza.
El futuru emperaol assistió al Liceu d'Augsburgu i mercó los sus primerus conocimientus marcialis dun antigu oficial de Napoleón I. En 1830 fue voluntariu nel ejércitu suiçu, ondi logró el grau de capitán d'artillería en 1834.
El moçu Luis-Napoleón vivió amás den Suiça, n'Alemaña i Italia. Siendu moçu, n'Italia, él i el su germanu Napoleón Luis s'implicun nasas protestas delos carbonarius, una organización dela resistencia italiana, emparentá cola francmasonería, que luchaba contra la dominación austriaca nel norti d'Italia.